ועדת הכספים, כנסת 18, פרוטוקול מספר 467, 2010-08-24 10:30

משה גפני: רבותיי, שינויים בתקציב שנת 2010.

משה גפני: מספר פנייה 135.

משה גפני: יש מישהו ממשרד ראש הממשלה לגבי הפנייה הזאת?

משה גפני: אין.

משה גפני: מה נעשה עם לשכות השרים?

משה גפני: מספר פנייה 345.

יאיר אידר: הפנייה נועדה לתגבר את תקציב הפיתוח של המשרד לביטחון פנים בסך של 40 מיליוני שקלים בהוצאה מותנית בהכנסה, עבור פרויקט אכיפה אוטומטית אלקטרונית.

יאיר אידר: זה פרויקט חדש של מצלמות אכיפה בכבישים.

פניה קירשנבאום: אני מתנגדת.

משה גפני: מאיפה בא הכסף?

יאיר אידר: יש קרן ברשות הלאומית לבטיחות בדרכים, שיש שם כסף צבוע עבור פרויקט ההקמה, שמוערך ב-40 מיליון שקלים.

משה גפני: מי אחראי לפרויקט הזה?

יאיר אידר: המשרד לביטחון פנים.

משה גפני: אני יודע, והמשרד הזה גם עולה לי על העצבים, מי במשרד?

יאיר אידר: מי בדיוק?

יאיר אידר: המשנה למנהל הכללי, נראה לי.

משה גפני: את רוצה להעביר את זה?

משה גפני: זה המשרד שלכם.

משה גפני: אם את מסכימה, אני רוצה שהמשנה למנהל הכללי יבוא.

פניה קירשנבאום: אל תשאל אותי שאלות, אתה מעמיד אותי במצב לא נח.

פניה קירשנבאום: אני נגד מצלמות, אבל---

משה גפני: אני יכול להזמין לישיבה הבאה את המשנה למנהל הכללי?

חיים אורון: למה אתם נגד מצלמות?

משה גפני: אני בעד המצלמות.

משה גפני: אני רוצה שהמשנה למנהל הכללי יבוא.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

מגלי והבה: זה ניסוי עקיף על האוכלוסייה שנוסעת.

מגלי והבה: במקום לתת---

אמנון כהן: שייסעו נכון.

מגלי והבה: כל מלה היא מיותרת.

משה גפני: רבותיי, 1 מתנגד, הפנייה אושרה, הרוב בעד.

משה גפני: פנייה 345 אושרה.

משה גפני: עוברים לפנייה הבאה, 377.

נח הקר: מדובר בפנייה פנימית בתקציב הרגיל של משק המים.

נח הקר: לצורך תקצוב יש לנו שלושה תקנים לרשות המים ועוד העברה לתקציב האמרכלות של כחצי מיליון שקל.

חיים אורון: מאיזה תקציב החסכמים?

נח הקר: החסכמים הם מהתקציב הרגיל, רק שהוא מתוקצב כבר.

משה גפני: כמה כסף זה החסכמים?

נח הקר: כמעט 30 מיליון שקל, החלוקה של החסכמים.

משה גפני: מי בעד הפנייה?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: פנייה 377 אושרה.

משה גפני: פנייה 378.

נח הקר: שוב משק המים, תקציב הפיתוח.

נח הקר: מדובר, שוב, בפנייה פנימית, העברה פנימית בתוך תקציב הפיתוח של משק המים.

נח הקר: המזומנים זה בהתאם לקצב התקדמות הפרויקטים שכבר התחייבנו עליהם בעבר.

נח הקר: גם בהרשאות - יש העברה פנימית בין ההרשאות בפיתוח תשתיות ביוב, היא בעיקרה טכנית, ולהשלמת התקצוב של תכנית הצפון, בהתאם להחלטת הממשלה.

חיים אורון: אני ראיתי כותרת אתמול, שהאוצר תוקע כל מיני אישורים לתכניות ביוב.

נח הקר: זה ממש לא נכון, בדיוק להיפך.

נח הקר: אנחנו מקדמים עכשיו תכניות ביוב בתנופה מאוד---

חיים אורון: והוויכוח עם מקורות ממשיך?

חיים אורון: שמקורות תבצע ואתם מתנגדים.

נח הקר: בפרויקטי ביוב?

נח הקר: אני לא מכיר פרויקט ביוב שעומד על הפרק עכשיו שמקורות רוצה לבצע.

נח הקר: אנחנו מתנגדים, אבל אני לא מכיר שזה היום חסם לביצוע פרויקטי ביוב.

חיים אורון: אתה בטוח שאתה לא מכיר?

נח הקר: כן.

חיים אורון: אתה מכיר את פרויקט הביוב בשוקת?

נח הקר: אתה מדבר על ההשבה.

חיים אורון: לא, זה פרויקט ביוב, זה לא השבה.

נח הקר: המטע שהוא בנוי, הוא לא מקורות.

חיים אורון: אבל ההמשך.

נח הקר: ההמשך זה השבה.

נח הקר: מפעל ההשבה בשוקת, השבת הקולחין בשוקת מבוצע על ידי מקורות.

נח הקר: לזה כבר נתנו את ההסכמה שלנו.

נח הקר: הפרויקט בשוקת תקוע כי יש שם בעיה של המאגר של מכון טיהור השפכים, שמקורות לא מוכנה לקחת על עצמה את המאגר.

נח הקר: יש שם נושא מאוד פרטני, מיוחד למפעל הזה.

חיים אורון: אני לא רוצה להגיע לניגוד עניינים, בגלל זה אני משתתק, אבל תאמין לי, היום אתה מחייך, אבל אם זה לא היה עסק שגם הקיבוץ שלי מעורב בו, זו שערורייה ואתה יודע שזו שערורייה.

נח הקר: אני מסכים לחלוטין.

נח הקר: להיפך, אנחנו, כמשרד אוצר, דוחפים שיגיעו לפתרון.

חיים אורון: המים זורמים לוואדי.

פניה קירשנבאום: נכון, אנחנו משתמשים במים נקיים להשקיה ולכל דבר.

חיים אורון: משתמשים במים הכי נקיים שיש בארץ להשקיה, שרוצים להמיר אותם.

חיים אורון: השקיעו שם כבר 50 מיליון שקל, כל פעם רבים מי ישלם עוד קטע ועוד קטע ועוד קטע, והמים הולכים לביוב, לא לביוב, עושים נזקים.

משה גפני: למה מורידים משדרות?

נח הקר: אתה מדבר על המזומן.

נח הקר: ההתחייבות לפרויקט היא בהרשאה להתחייב, במזומן זה בהתאם לביצוע.

נח הקר: זה לניצול יעיל של התקציב.

נח הקר: אם רואים שהפרויקט בשדרות לוקח לו יותר זמן לנצל את המזומנים, אז משתמשים במזומנים האלה לפרויקטים---

מגלי והבה: יש לי עוד שאלה.

מגלי והבה: לגבי בני מיעוטים, למה אתה מוריד להם מההקצאה?

נח הקר: ביישובי מיעוטים זה לא הפחתה, להיפך, אנחנו מעבירים את זה ל---

משה גפני: יש פה סיוע מיוחד.

נח הקר: אנחנו לוקחים את ההרשאות משם ואנחנו מעבירים אותם---

מגלי והבה: סיוע מיוחד בהרשאה, בהרשאות מורידים 60 מיליון.

משה גפני: תשובה?

נח הקר: לבני מיעוטים יש היום תכנית שמדברת על 50% מענק, 50% הלוואה.

נח הקר: ליישובי מיעוטים שנמצאים בתאגידים חלשים, לתאגידים חלשים, נבנתה תכנית של 80% מענק ו-20% הלוואה.

נח הקר: החלק של יישובי המיעוטים שעוברים מ-50% מענק ל-80% מענק, אתם רואים את ההרשאה שעוברת מה-50% מענק הקודמים ל-80%.

נח הקר: לכן הכוונה במיעוטים זה לא שאנחנו מורידים להם תקציב, להיפך; התקציב שלהם הופך מ-50% מענק 50% הלוואה, ל-80% מענק, 20% הלוואה, שזה התקציב שאתה רואה.

מגלי והבה: אתה עדיין לא עונה לי למה בהרשאה הזאת---

נח הקר: 60 מיליון בהרשאה הזאת הולכים לתקנה אחרת, שנקראת 80% מענק---

מגלי והבה: איפה?

נח הקר: בפיתוח תשתיות ביוב.

נח הקר: זה סידור של התקציב.

נח הקר: אם היית רואה את הרמה היותר נמוכה---

מגלי והבה: אם אתה אומר פיתוח תשתיות ביוב והיית אומר סיוע ל...

מגלי והבה: פה עשית הפרדה.

מגלי והבה: כשאתה מחזיר את הכסף, אתה מחזיר לכללי.

נח הקר: פה התכנית התקציבית נקראה 'סיוע למיעוטים', שם זה בתקנה תקציבית שנקראת 'סיוע לתאגידים חלשים'.

מגלי והבה: אתה עכשיו לוקח ממנה 60 מיליון, כי שם, בכל יישובי המיעוטים אין בעיה של ביוב.

נח הקר: לא נכון, זה רק ביוב.

נח הקר: אני אסביר, כנראה לא הסברתי את עצמי נכון, כי המצב פה רק מיטיב עם אותם יישובי מיעוטים שהיו בתכנית של ה-50-50.

נח הקר: אנחנו לוקחים את התכנית של ה-50-50 והופכים אותה ל-80-20.

מגלי והבה: אתה יכול לשלוח לי רשימת היישובים ואיפה החלוקה?

משה גפני: אנחנו נאשר את ההעברה ובתנאי שאתה מעביר את הרשימה לחבר הכנסת מגלי והבה.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: פנייה 378 אושרה.

משה גפני: פנייה 396-397, משרד התרבות.

משה גפני: מי ממשרד התרבות?

קריאה: לא פה.

משה גפני: 398-399, רשויות מקומיות, מענקים להתיישבות צעירה.

משה גפני: בבקשה.

לילי פיינטוך: אנחנו מדברים על מענקים שחוזרים על עצמם כל שנה.

לילי פיינטוך: מדובר על מועצות אזוריות ומועצות מקומיות.

לילי פיינטוך: מדובר על רשויות קטנות, של 3,500  תושבים, שנמצאות מחוץ לקו הירוק ולא קיבלו מענק התיישבות צעירה לאזורי הגולן, הבקעה.

לילי פיינטוך: זה נועד לפצות ישובים שאמורים לקבל סיוע מהסוכנות היהודית ולא מקבלים בגלל מיקומם.

לילי פיינטוך: אנחנו מקצים את הכסף על פי קריטריונים ויש פה את הרשימה.

משה גפני: הכל בגולן?

לילי פיינטוך: זה גולן, קצרין, בקעת הירדן, מגילות, מעלה אפרים.

לילי פיינטוך: הגולן ויהודה ושומרון.

אורי אריאל: זה לא יהודה ושומרון.

אורי אריאל: זה בקעה וגולן.

משה גפני: למה דווקא היישובים האלה?

לילי פיינטוך: בגלל שהסוכנות לא משתתפת בתקציבים.

משה גפני: אין ישובים אחרים שהסוכנות לא משתתפת?

משה גפני: למשל בית"ר עלית?

לילי פיינטוך: לא לפי הקריטריון הזה.

אורי אריאל: זה לא כולל ערים.

משה גפני: היא אמרה קצרין.

אורי אריאל: קצרין היא מועצה מקומית.

אורי אריאל: זה הבקעה והגולן, ללא ערים.

חיים אורון: איזה סעיף זה?

חיים אורון: תתחילו מ---

משה גפני: אתה עומד פה ומנהל שיחות ומפריע לנו, אנחנו בחופשה מרוכזת, ועכשיו נתחיל מחדש?

חיים אורון: רגע, רגע.

חיים אורון: מורידים מהרשויות המקומיות ומעבירים?

משה גפני: כן, מורידים מתכניות ההבראה ומעבירים ל---

חיים אורון: ומעבירים לרמת הגולן?

לילי פיינטוך: אבל זה עניין של תזרים מזומנים, זה לא העברה בפועל, כי תכניות הבראה עובדות על פי תזרים מזומנים.

לילי פיינטוך: יש הסכם גג וכל פעם שצריך כסף, מכניסים.

לילי פיינטוך: זה השימוש שהם עושים בכסף.

לילי פיינטוך: זה המקור ש---

אורי אריאל: למה לא יותר?

אורי אריאל: זאת השאלה.

חיים אורון: ואם יש לי שימושים אחרים, גם ייקחו משם?

אורי אריאל: למה לא מעבירים יותר כסף?

לילי פיינטוך: זו החלטת האוצר.

לילי פיינטוך: הוא מזרים שם.

לילי פיינטוך: אלה הרזרבות---

פניה קירשנבאום: למה לא ליותר ישובים?

משה גפני: שאלתי, היא אומרת שזה על פי קריטריונים.

לילי פיינטוך: יש הרשאה להתחייב בתכניות הבראה, יש גם תקציב מזומנים.

לילי פיינטוך: תקציב המזומנים הוא על פי התשלום בפועל.

לילי פיינטוך: אם יש מרווח, אז הוא מעביר משם.

לילי פיינטוך: ברגע שאני אצטרך, הוא---

מגלי והבה: פתרתם את כל הבעיות של היישובים השונים בארץ ואלה שכבר לא משלמים משכורות?

לילי פיינטוך: אני אמרתי, יש הרשאה להתחייב.

מגלי והבה: אני עונה לך.

מגלי והבה: זו מדיניות משרד הפנים?

מגלי והבה: לקחת כסף ולתת אותו לאלה שמבוססים וטוב להם, ואלה שאין להם לא לתת להם?

קריאה: לא.

מגלי והבה: מה לא?

לילי פיינטוך: אני לא לוקחת את זה.

מגלי והבה: מה לא?

מגלי והבה: אני אומר לך, אם ראשי הרשויות היו פה ושומעים מה שאתם עושים...

פניה קירשנבאום: לא, אלה תכניות הבראה.

פניה קירשנבאום: אלה לא מענקי איזון.

פניה קירשנבאום: זה לא תקציב שוטף של הרשויות.

לילי פיינטוך: אני לא נוגעת בתכניות הבראה.

לילי פיינטוך: הרשאה להתחייב זה כסף שמיועד לתכניות הבראה.

לילי פיינטוך: מזומן זה כסף שהוא מזרים לי כשאני צריכה לשלם.

לילי פיינטוך: אם הוא שם לי שם קצת יותר מדי ואני עדיין לא צריכה לשלם לרשות מקומית, הוא יכול לנתב את זה למקום אחר.

מגלי והבה: אבל למה למקומות האלה ולא ליישובים ש---

לילי פיינטוך: זו החלטה של האוצר.

מגלי והבה: החלטה של האוצר?

מגלי והבה: על זה אני צועק.

פניה קירשנבאום: אני רוצה לדעת אם משלמים ארנונה ביישובים שכבר מתים, ואני רוצה שחלק מהקריטריונים של התמיכה יהיה תשלומי ארנונה.

מגלי והבה: משלמים ארנונה, הבעיה שיש ייעודי א' וייעודי ב' וייעודי ג' ויש כאלה שלא נספרים.

מגלי והבה: אנחנו חיים את המציאות הזאת.

מגלי והבה: לקחת את התקציב הזה...

מגלי והבה: היא יודעת בדיוק על מה אני מדבר, נכון?

מגלי והבה: כמה ישובים הולכים עכשיו לחגים, כשאין להם כסף לשלם?

לילי פיינטוך: אני יודעת על מה אתה מדבר, אבל זה לא---

מגלי והבה: זה לא זה?

לילי פיינטוך: זה לא פוגע בתכניות ההבראה.

לילי פיינטוך: יש הרשאה ויש---

אורי אריאל: למה לא ליזום דיון על הרשויות שאין להן כסף?

אורי אריאל: אדרבא, יהיה פה דיון---

חיים אורון: אני מבין שפעם היה סידור, שאני נגדו, שכל שקל עולה 50% לחטיבה להתיישבות, 50% לקו הירוק, 50% מעבר לקו הירוק, ומה-50% 25% לרמה ו-25% ליהודה ושומרון.

חיים אורון: למה פה פתאום לרמת הגולן 20 מיליון שקל לבד?

אורי אריאל: לא לבד, אתה לא שמעת.

אורי אריאל: היא אמרה שזה גם לבקעה.

לילי פיינטוך: אני אמרתי את זה.

לילי פיינטוך: עוד הפעם, זה מועצות אזוריות ומועצות מקומיות שמספר תושביהן פחות מ-3,500 תושבים.

חיים אורון: כתוב בפנייה 'גולן'.

לילי פיינטוך: ככה היא נקראת, כנראה, כי זו פנייה ותיקה, אבל בגדול בשנה קודמת ולפני שנתיים תוקצבו הרשויות גולן, קצרין, בקעת הירדן, מגילות, מעלה אפרים.

לילי פיינטוך: יש לי פה את הרשימה ואין לי בעיה להשאיר אותה.

חיים אורון: כמה כל אחד מקבל?

לילי פיינטוך: תלוי בקריטריונים.

לילי פיינטוך: יש פה כמה קריטריונים, זה תלוי במשקל הסוציו-אקונומי שלו, בכמות האוכלוסייה, במספר היישובים.

לילי פיינטוך: אלה שלושת המשתנים וכל אחד מקבל את החלק היחסי.

חיים אורון: מועצה אזורית בקריטריונים האלה שנמצאת בערבה, מקבלת גם?

לילי פיינטוך: לא, כי היא לא נכללת מעבר לקו הירוק.

לילי פיינטוך: מי למשל?

חיים אורון: אני לא יודע מי למשל.

חיים אורון: בהבדל מהם, אני שואל שאלה בלי שיש לי כתובת מסומנת מראש.

חיים אורון: אם יש מועצה אזורית שיש לה חתך סוציו-אקונומי זהה לחמשת האלה, גם היא תקבל?

פניה קירשנבאום: אבל היא אומרת שזה לרשויות מעבר לקו הירוק.

חיים אורון: תאמיני לי שאני מבין.

לילי פיינטוך: היא מקבלת את הפיצוי מהסוכנות.

חיים אורון: מאיזה סוכנות היא מקבלת פיצוי?

חיים אורון: תפסיקו לבלבל לנו את הראש.

חיים אורון: גב' פיינטוך, את לא הכתובת.

חיים אורון: את יודעת בדיוק.

חיים אורון: הסיפור עם הסוכנות כבר מזמן מת, כבר לא בטוח שהיא קיימת.

חיים אורון: רק פה אף אחד לא עשה---

משה גפני: חבר הכנסת אורון, סיימת את השאלות?

חיים אורון: לא.

משה גפני: אז תשאל.

חיים אורון: אני בפגרה.

משה גפני: חבר הכנסת אורון, ברור.

משה גפני: חבר הכנסת אורי אריאל.

אורי אריאל: בקצרה מאוד, כי אפשר לעבור להצבעה, אני חושב.

אורי אריאל: חבר הכנסת אורון, אתה מכיר את זה, מי שהמציא את ההתיישבות הצעירה זה חיים רמון ואחרים, אחרי הסכמי אוסלו, כי היתה פגיעה בהתיישבות, כולל פגיעה כספית, במובן של הארכת קווי נסיעות וכל הדברים הללו.

אורי אריאל: זו לא המצאה שהתחילה היום.

אורי אריאל: כפי שציינה גב' לילי פיינטוך, זה הרבה שנים וזה רק מעבר לקו הירוק.

אורי אריאל: לכן השאלה על הערבה, אם אתה מעביר את הערבה מעבר לקו הירוק, אז הם יהיו כלולים, ואם אתה משאיר אותם בתוך מדינת ישראל, הם אכן לא כלולים.

אורי אריאל: אתה יודע את התשובות, אבל אני עוזר לך בכל זאת.

אורי אריאל: זה עבר לפני שנה, בהתנגדותך, וזה יעבור השנה בהתנגדותך וזה בסדר, יש חלוקת עבודה.

חיים אורון: אני גם יודע איך שזה עבר.

אורי אריאל: הרב גפני, אנחנו רוצים בכל זאת להתקדם, אם אפשר.

משה גפני: סיימת?

אורי אריאל: אני סיימתי מזמן.

משה גפני: רבותיי, מי בעד אישור הפניות?

משה גפני: ירים את ידו.

משה גפני: מי נגד?

חיים אורון: לא עבר.

פניה קירשנבאום: מה זה?

פניה קירשנבאום: נעשה הצבעה חוזרת.

משה גפני: מי בעד אישור הפניות?

משה גפני: ירים את ידו.

משה גפני: מי נגד?

משה גפני: הפניות אושרו.

משה גפני: פניות 398-399 אושרו.

משה גפני: אני עובר לפניות 400 עד 402.

לילי פיינטוך: זה כסף שמיועד לאיגוד ערים כנרת.

לילי פיינטוך: מדובר על הגדלת תקציב שחלקה היא בהרשאה וחלקה במזומן.

לילי פיינטוך: רוב ההגדלה נובעת מזה שאיגוד ערים כנרת הולך להיכנס לפיתוח לפי תכנית מתאר 13, פיתוח החופים.

לילי פיינטוך: יש שלב א', שלב ב', הוא הולך לעשות את כל תחום התכנון בסביבה עד טבריה.

לילי פיינטוך: מעבר לזה, יש פה כסף מתקציב פיתוח לפיתוח חוף חוקוק.

משה גפני: שאלות?

משה גפני: מי בעד אישור הפניות?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפניות אושרו.

משה גפני: פניות 400 עד 402 אושרו.

משה גפני: פנייה 403.

יעקב שנייר: האוצר לא מגיע, אני אייצג את שניהם.

יעקב שנייר: בכל מקרה מדובר פה במזומנים, לא בהרשאות חדשות.

יעקב שנייר: העברה בין תקציבים כאשר יש פה כמה דברים עיקריים, אחד זה תשלומים למינהל מקרקעי ישראל, שזה קירות התמך בגולף, יש את אישורי הסכמי העתקה והגדלה של 4 מיליון מפוני גני טל.

יעקב שנייר: מכיוון שמצאו שם אתר ארכיאולוגי, היו חפירות גישוש, חפירות שהמטרה היא הצלה וכיסוי לדורות, מה שנקרא, ותקצוב מוסד ציבורי, זה תלמוד התורה של עצמונה בשומריה, שביחד עם בית הספר זה 7 מיליון.

משה גפני: למה צריך תקצוב מיוחד?

יעקב שנייר: כי זה אושר בוועדה מיוחדת ועכשיו האוצר מסיט מתקציב לתקציב, מהרזרבה.

משה גפני: אבל למה הוא לא יכול להיות מתוקצב על ידי משרד החינוך?

יעקב שנייר: כיוון שזו עמותה פרטית ולא בית ספר של משרד החינוך, וזה במסגרת העברה למוסדות.

חיים אורון: אל תשאל יותר שאלות, לך קדימה.

משה גפני: לא, זה מעניין אותי.

משה גפני: אני בעד, אני רק רוצה לדעת למה.

אורי אריאל: היא פעלה בעבר לא במשרד החינוך, אלא כעמותה נפרדת.

משה גפני: היא לא קיבלה תקצוב מהמדינה?

משה גפני: קיבלה תקצוב מהמדינה?

משה גפני: למה צריך תקצוב מיוחד?

אורי אריאל: זה הבינוי.

יעקב שנייר: זה לא הפעלה שוטפת.

אורי אריאל: היו לה נכסים וכיתות שהיא בנתה מעצמה---

משה גפני: למה משרד החינוך לא בונה?

משה גפני: הוא צריך לבנות.

משה גפני: אם צריך, אז צריך.

אורי אריאל: שם הוא לא בנה להם.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: פנייה 403 אושרה.

משה גפני: פנייה 404.

סיון ינקוביץ: הפנייה נועדה לשינויים פנימיים בתקציב התמיכות בחקלאות, בין היתר לתקצוב של מיליון ₪ עבור מרכזי הפיתוח והמחקר האזוריים, על  פי החלטת ממשלה 1417 מפברואר 2010.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: פנייה 404 אושרה.

משה גפני: פנייה 405 ו-406.

לילי פיינטוך: אני מייצגת את התקציבן שלנו שהוא במילואים.

לילי פיינטוך: בגדול אלה שינויים פנימיים של המשרד, למעט העברה של סכום של 2740, שזה העברה מתקציב 06 לתקציב רשות ההגירה.

לילי פיינטוך: זה סיכום בין הגופים.

משה גפני: מאיפה לוקחים את הכסף?

לילי פיינטוך: מתקציב 06, תקציב משרד הפנים לרשות ההגירה.

משה גפני: מה רוצים לעשות ברשות ההגירה שלא עשו עד היום?

לילי פיינטוך: אני מודה שאין לי את התשובה הזו.

לילי פיינטוך: אולי זה כתוב בהסבר?

משה גפני: לתקצב את רשות ההגירה.

משה גפני: אנחנו נאשר את זה, אני אבקש שמשרד הפנים יעביר לוועדה למה הכסף הזה מיועד.

משה גפני: מי בעד הפניות?

משה גפני: ירים את ידו.

משה גפני: מי נגדן?

משה גפני: אין.

משה גפני: מי נמנע?

משה גפני: אין.

משה גפני: הפניות אושרו.

משה גפני: פניות 405 ו-406 אושרו.

משה גפני: 407.

סיון ינקוביץ: שוב משרד החקלאות.

סיון ינקוביץ: הפנייה נועדה לתקצב 11 מיליון הגדלה של הכנסות בשירותים הווטרינריים בהתאם להכנסות בפועל, בעיקר בגלל גידול של מספר חיסונים שנעשים וגם מעט שינויים קטנים פנימיים בתקציב המשרד.

משה גפני: מי בעד אישור הפנייה?

משה גפני: ירים את ידו.

משה גפני: מי נגדה?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: פנייה 407 אושרה.

משה גפני: 408, תחבורה.

דולב: הפנייה הזו נועדה לבצע שינויים פנימיים בתקציב ההוצאה של חברת כביש חוצה ישראל וכמו כן למתן הרשאה להתחייב לצורך הסדרי תשלום עם קבלנים בגין תביעות.

משה גפני: מי בעד הפנייה?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה     פנייה 408 אושרה.

משה גפני: פנייה 409.

דולב: גם תחבורה.

דולב: מדובר בתקצוב של העברה מכבישים עירוניים לתכניות אב, ניהול תחבורה ומחקרים, 8.7 מיליון שקל להקמה והחזקה של מערכת ענבר של הרמזורים ועוד 1.2 לעבודה מול מכון התקנים, על סטנדרטים של בטיחות בעיקר.

משה גפני: מי בעד הפנייה?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: פנייה 409 אושרה.

משה גפני: 410.

משה גפני: משרד התעשייה, המסחר והתחבורה.

משה גפני: 100 מיליון שקל?

אלון מסר: כן, הפנייה נועדה לתקצב הרשאה להתחייב, לא מזומן, למדען הראשי במשרד התעשייה, המסחר והתעסוקה.

משה גפני: לא, רק שנייה.

משה גפני: זה על אינטל?

אלון מסר: לא, זה מסלול חדש של משרד התעשייה, המסחר והתעסוקה, בהתאם להחלטת ממשלה.

משה גפני: מה ההחלטה לגבי אינטל?

אלון מסר: אני לא יודע לגבי אינטל, זה מסלול נפרד מאינטל.

אלון מסר: מסלול להקמת מרכזי מחקר ופיתוח לתעשייה הפיננסית העולמית.

אלון מסר: זה בהתאם להחלטת ממשלה 1989 שהתקבלה ב-15---

משה גפני: לא, אני רוצה מישהו ממשרד התעשייה, המסחר והתעסוקה שיסביר.

משה גפני: אני לא הולך לאשר 100 מיליון---

אלון מסר: אני אשמח להסביר לגבי המסלול, זה לא קשור לאינטל.

משה גפני: אתה רוצה שנעביר 100 מיליון שקל ככה, על מסלול חדש, כשוועדת הכספים לא יודעת מה זה?

משה גפני: תסביר.

אלון מסר: המסלול בעצם מיועד להקמת מרכזי מחקר ופיתוח לתעשייה הפיננסית הבין לאומית.

אלון מסר: המסלול מוקם בהתאם להחלטת ממשלה, כמו שציינתי.

אלון מסר: תקציב ההרשאה להתחייב, לא מזומנים.

אלון מסר: תקציב מזומנים, במידה ויידרשו, יהיו בהצעת התקציב 2011-2012.

אלון מסר: כרגע מדובר בתקציב הרשאה להתחייב כדי שהוועדה תוכל להתכנס ולדון במידה ויהיה---

משה גפני: 100 מיליון שקל?

משה גפני: כדי שהוועדה תוכל להתכנס צריך לאשר 100 מיליון שקל??

אלון מסר: כי התקציב הוא על פני חמש שנים, המסלול לחמש שנים ומכיוון שהוועדה צריכה לאשר עקרונית את ההפעלה לחמש שנים, כי יש התחייבות של החברות הרב לאומיות להעסקת עובדים לחמש שנים, סך כל התקציב של המסלול הוא 100 מיליון שקל לחמש שנים, לא לשנה אחת.

משה גפני: מה אתם אומרים?

משה גפני: נאשר 100 מיליון שקל על מסלול חדש שאנחנו לא יודעים מה זה?

אורי אריאל: אני רוצה לשאול שאלה אחרת לנושא הזה, ברשותך.

אורי אריאל: היא קשורה למסחר ותעשייה, אולי הוא יודע לענות.

אורי אריאל: היה פרסום ונאמר לי גם במשרד התעשייה, המסחר והתעסוקה שיש התארגנות למצב של אי הגעת עובדים פלשתינים.

אורי אריאל: אתה יכול להגיד משהו על זה?

אלון מסר: אני לא יכול להגיד לגבי זה, אני אשמח להרחיב לגבי המסלול.

אלון מסר: הממשלה קיבלה החלטה לגבי החשיבות---

משה גפני: הממשלה קיבלה החלטה?

משה גפני: לא רלוונטי מבחינתנו, אנחנו צריכים הסבר להחלטת הממשלה.

אלון מסר: אז אני אסביר שוב.

משה גפני: אני רוצה להבין, אנחנו צריכים לאשר 100 מיליון שקל---

פניה קירשנבאום: אני גם רוצה להוסיף.

פניה קירשנבאום: אני מכירה את משרד התעשייה, המסחר והתעסוקה והם עובדים לפי קריטריונים מאוד ברורים.

פניה קירשנבאום: אני לא רואה את הקריטריון שלפיו מחולקים 100 מיליון השקלים ואני רוצה לראות קריטריונים שנדרשים להעברת הכסף.

משה גפני: מי אחראי במשרד התעשייה, המסחר והתעסוקה לעניין הזה?

אלון מסר: המדען הראשי במשרד התעשייה, המסחר והתעסוקה.

אלון מסר: הקריטריונים למסלול מפורסמים באתר האינטרנט.

משה גפני: חברי הוועדה ואני מבקשים שיבוא המדען הראשי כדי להסביר באריכות את העניין.

משה גפני: לאשר 100 מיליון שקל, זה יהיה לא אחראי מצדנו.

משה גפני: לא שאנחנו נגד, אבל זה יהיה לא אחראי מצדנו.

משה גפני: לפתיחת מסלול חדש, הייתי אומר אפילו שר התעשייה, המסחר והתעסוקה, אבל השר עסוק ואני לא רוצה להטריח אותו, אבל לפחות המדען הראשי לישיבה הבאה.

משה גפני: פנייה 411.

משה גפני: תחבורה.

דולב: פנייה זו נועדה להתאים את מסגרת התקציב השוטף של משרד התחבורה לביצוע בפועל וכן להגדיל את מסגרת ההכנסות המאושרת של רשות הספנות ואת ההוצאה המותנית בהתאם, על מנת לשקף את רמת הפעילות בפועל.

דולב: בנוסף הפנייה נועדה להגדיל את התקציב המותנה של רשות התעופה האזרחית ואת הכנסותיה בהתאם, זה עיקר השינוי פה.

דולב: יש גם בשירות המטאורולוגי עוד תוספת.

משה גפני: מי בעד?

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: פנייה 411 אושרה.

משה גפני: פנייה 412.

משה גפני: 4 מיליון שקלים, המשרד לביטחון פנים.

משה גפני: השר יודע מהפנייה הזאת?

יאיר אידר: בטח.

משה גפני: מה בטח?

משה גפני: אני אתקשר אליו.

יאיר אידר: הפנייה מבצעת שינויים פנימיים בתקציב המשרד לביטחון פנים, שעיקרם תגבור התקציב של הרשות הלאומית לסמים ואלכוהול בסך של 4 מיליון שקלים.

משה גפני: מי בעד הפנייה?

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: פנייה 412 אושרה.

משה גפני: 413.

משה גפני: משרד הקליטה.

משה גפני: זה מה שאת רצית?

אמנון כהן: אני צריך את זה.

אופיר להב: בפנייה הזאת מדובר על שינויים פנימיים, הסטות של תקציב בתוך תקציב המשרד לפי הצרכים השוטפים.

משה גפני: מי בעד?

משה גפני: מי נגד?

משה גפני: מי נמנע?

משה גפני: הפנייה אושרה.

משה גפני: פנייה 413 אושרה.

משה גפני: 414.

אופיר להב: שוב משרד הקליטה.

אופיר להב: בהתאם להחלטת ממשלה מתאריך 16 למאי 2010 על עידוד תושבים חוזרים, מדובר על---

משה גפני: כבר אישרנו.

אופיר להב: פה מדובר על תקצוב בפועל של תקנת תשלום ביטוח בריאות.

משה גפני: אנחנו אישרנו את התקנות ועכשיו זה הביצוע?

אופיר להב: עכשיו ממלאים את התקנות בכסף.

משה גפני: מי בעד?

משה גפני: מי נגד?

משה גפני: מי נמנע?

משה גפני: הפנייה אושרה.

משה גפני: פנייה 414 אושרה.

משה גפני: 416-417.

רועי כפיר: הפנייה נועדה לממן השתתפות ממשלה של 30 מיליון שקל בבניית אשפוז ממוגן בבית חולים רמב"ם, שכבר בוצע.

רועי כפיר: הבינוי בוצע, אנחנו כרגע נותנים להם את החלק של המדינה.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: פניות 416-417 אושרו.

משה גפני: 425-426.

שירה גרינברג: הפנייה נועדה לתקצב 110 מיליון שקלים לנושא הישיבות הגבוהות, לפי ההסכמים הקואליציוניים של סיעות יהדות התורה, ש"ס והבית היהודי, וכן תקצוב של 10 מיליון שקלים בהרשאה להתחייב לרשת 'שובו'.

חיים אורון: מה זה רשת 'שובו'?

משה גפני: קליטת עלייה, זה דווקא לא הסכמים קואליציוניים.

פניה קירשנבאום: של מי זה 'שובו'?

משה גפני: של אף אחד.

משה גפני: כתוב פה הסכמים קואליציוניים, זה לא הסכמים קואליציוניים.

פניה קירשנבאום: מה זה?

משה גפני: זה דיון שצריך לנהל עם האוצר.

משה גפני: ל'שובו' יש מאטצ'ינג.

פניה קירשנבאום: 'שובו' באמת בצרה צרורה וצריך לעזור להם.

משה גפני: נכון, אבל מה שכתוב, הסכמים קואליציוניים, לדעתי זה לא נכון.

אמנון כהן: זה לא מספיק.

משה גפני: תבקש מהשר נהרי שידאג לזה.

חיים אורון: רגע, תסביר.

חיים אורון: מה זה?

משה גפני: אתה רוצה לדעת ממני מה זה?

חיים אורון: כן.

משה גפני: זה מה שבשנה הבאה בעזרת ה' כבר לא יהיה.

משה גפני: תקציב הישיבות מתוקצב באופן כזה ששליש ממנו לא נמצא בבסיס התקציב.

משה גפני: בחודש הבא לא יהיה כסף ואז צריך להביא פנייה כדי שיוכלו בעיתונים לתקוף אותנו, להגיד 'הנה, עוד כסף'.

משה גפני: זה חלק מזה שהאוצר מוציא חלק מהכסף בבסיס התקציב ומחזיר אותו בפניות.

משה גפני: אני מקווה שבשנה הבאה זה לא יקרה.

אמנון כהן: צריך לדאוג שזה לא יהיה.

חיים אורון: כמה היה הסכום בשנה שעברה?

שירה גרינברג: גם 975 מיליון.

שירה גרינברג: חבר הכנסת גפני צודק, מתוקצבים 720 מיליון שקלים בבסיס ואנחנו משלימים ל-975 מיליון שקלים במהלך השנה בפניות, כפי שאנחנו מחויבים על פי ההסכמים הקואליציוניים.

חיים אורון: וכמה יהיה בשנה הבאה?

שירה גרינברג: כנראה 975 שקלים בבסיס התקציב.

שירה גרינברג: אותו סכום כמו שהיה בשנה הקודמת ובשנה הזאת, רק שהוא יהיה בבסיס התקציב.

משה גפני: מי בעד הפניות?

משה גפני: ירים את ידו.

משה גפני: מי נגד?

משה גפני: למה אתה נגד?

חיים אורון: אני נגד כל ההסכמים הקואליציוניים.

משה גפני: הבנתי.

משה גפני: מי נמנע?

משה גפני: אין.

משה גפני: הפניות אושרו.

משה גפני: פניות 425-426 אושרו.

משה גפני: עמוד 11.

משה גפני: מישהו נמצא ממשרד התרבות?

דולב: אני לא ממשרד התרבות, אבל רציתי להתייחס לפנייה בכל זאת.

דולב: אני רפרנט תחבורה.

משה גפני: מה זה קשור לתרבות?

משה גפני: למה אתה רוצה להתייחס?

משה גפני: אישרנו את התחבורה.

משה גפני: מה אתה מבקש?

דולב: רציתי לחזור ל-396, בשם רפרנט תרבות שלא נמצא.

משה גפני: לא, נשאיר את זה, שיבוא רפרנט תרבות ואני מבקש שרפרנט תרבות יבוא, היות ואני קיבלתי פניות ודיברתי גם עם השרה, שרוב הכסף של התרבות עובר למה שמכונה אזור תל אביב או מדינת תל אביב, אין כמעט כסף לפריפריה.

משה גפני: אני רוצה שכשתבוא הפנייה הזאת יבוא מישהו מוסמך שיגיד לאן עובר הכסף של התרבות.

משה גפני: האם הפניות שאני מקבל נכונות, שהכל עובר למה שמכונה 'מדינת תל אביב'.

משה גפני: שאלתי את השרה, לא קיבלתי תשובה בדיוק.

משה גפני: שאלתי אותה בשיחת מסדרון, בעקבות אנשים שפונים אליי, אמנים דווקא לא חרדים.

משה גפני: אז שיבוא מי שמטפל בזה, מר צח גרניט.

משה גפני: יש לנו גם את המקרה ההוא.

משה גפני: תגיד שאני רוצה שמר צח גרניט יבוא ואז אנחנו נדבר גם על---

חיים אורון: אגודת הסופרים.

משה גפני: אני רוצה שהדיון יהיה גם על זה.

משה גפני: בקשה מספר 32006.

משה גפני: תחבורה, מימון רכישת אוטובוסים.

אורי אריאל: הסתדר כל עניין הפרסום של האוטובוסים?

אורי אריאל: אתה יודע על זה משהו?

אמנון כהן: איזה פרסומים?

אמנון כהן: אנחנו לא מתעסקים בזה.

אורי אריאל: תסלח לי רגע, חבר הכנסת כהן, אנחנו מתעסקים בזה.

אורי אריאל: אם אני מעלה את זה---

משה גפני: לא, זה לא זה.

אורי אריאל: בסוף מכניסים לאוטובוסים האלה טלוויזיות---

משה גפני: לא, לא.

חיים אורון: אתם נגד שיכניסו טלוויזיות לאוטובוסים?

משה גפני: כן.

חיים אורון: אני יכול להבין למה?

משה גפני: לא להכניס פרסום.

חיים אורון: יכניס פרסום, מה קרה?

משה גפני: חבר הכנסת אורון, לפני שאתה צועק 'מה קרה', קודם תדע על מה מדובר.

משה גפני: יש שני אופנים להסביר לציבור את מה שהאוטובוס עושה, להשמיע ולהראות.

משה גפני: יש אפשרות לעשות את זה במסכים שהם מסכים ששם זה רק זה ואתה לא מקרין סרטים, ואפשר לעשות את זה על פלזמות, ששם, חוץ מזה שאתה מודיע שהתחנה הבאה זה רחוב נורדאו, אתה גם עושה סרטים.

משה גפני: הנוסעים באוטובוס הם שבויים, הם נמצאים באוטובוס.

משה גפני: צריך את ההודעה---

חיים אורון: כמו טלוויזיה בבית חולים.

אורי אריאל: לא.

חיים אורון: תמיד אמרו לי 'ראיתי אותך בטלוויזיה בבית חולים', אמרתי 'איך אתה רואה טלוויזיה בבית חולים?'

חיים אורון: . אני לא אגיד לכם מי היה אומר לי כך.

חיים אורון: מה שבויים?

חיים אורון: בשביל זה צריך לסתום לכולם את העיניים?

משה גפני: זה רוויזיה או לא רוויזיה?

משה גפני: זה כסף קטן.

פניה קירשנבאום: אני גם עושה על האוצר רוויזיה.

משה גפני: זה לא אוצר, זה תחבורה.

פניה קירשנבאום: אין פה שום דבר של האוצר היום?

פניה קירשנבאום: אני רוצה לדעת.

משה גפני: בקשה מספר 04061.

משה גפני: יש פה מישהו ממשרד ראש הממשלה?

יעקב שנייר: כן, אבל אני מייצג את תנופה.

משה גפני: 13054. 202 מיליון.

משה גפני: יש מישהו שיודע להסביר את זה?

רועי כפיר: אני יודע בגדול.

רועי כפיר: הפנייה נועדה להעביר עודפים משנת 2009 ל-2010 לצרכי ביטחון.

רועי כפיר: ההסבר לפנייה הזו ניתן בוועדת חוץ וביטחון.

אורי אריאל: לא היתה ועדה לתקציב הביטחון בעת האחרונה.

משה גפני: חבר הכנסת אורון, אנחנו נמצאים בהודעות.

משה גפני: אורית אומרת שזה כסף של ביטחון, כך אמרו לה.

משה גפני: אין שום הסבר על זה.

אמנון כהן: עודפי תקציב מ-2009 ל-2010, על מה בדיוק?

משה גפני: אני יודע שזה העברת עודפים, אבל עודפים באיזה---

רועי כפיר: למול התחייבויות לצרכי ביטחון.

רועי כפיר: אני לא יודע את זה, אני יודע שההסבר ניתן בוועדת חוץ וביטחון.

משה גפני: שמישהו יבוא להסביר, אם לא יעבור הזמן בינתיים.

משה גפני: 01004, נשיא המדינה ולשכתו.

משה גפני: יש מישהו שיודע להסביר?

משה גפני: 01003, נשיא המדינה ולשכתו.

משה גפני: 70029, שיכון.

משה גפני: 120 מיליון.

משה גפני: התכנון היה לעשות ישיבה של שר האוצר ושר השיכון ביחד.

משה גפני: הנושא הופך להיות הנושא הכי חם בחורף, הוא אמר בתחילת המושב.

חיים אורון: אבל אתה מבין שעובר עוד חודש ועוד חודש...

חיים אורון: אלה כל מיני הצעות שחלקן קשורות לשינוי חקיקה, הם יירדו.

חיים אורון: למשל יש ויכוחים על פטורים ועל כל מיני דברים---

משה גפני: אבל חבר הכנסת אורון, אין טעם לעשות ישיבה.

אורי אריאל: השר הודיע שהכל בסדר.

משה גפני: לא, הוא לא אמר את זה, להיפך.

משה גפני: השר אריאל אטיאס אמר לי שהוא בא והוא הודיע על היום שהוא מגיע, אבל הוא אמר 'אני הגעתי כבר לוועדה כמה פעמים, בלי שר האוצר זה לדבר לקיר', והוא צודק.

אורי אריאל: למה הוא לא משווק בחריש?

אורי אריאל: אתה לא יודע?

אורי אריאל: יש 5,500 יחידות מוכנות לציבור החרדי שהוא לא משווק.

אורי אריאל: צריך לברר את זה, כדי שאני לא אגיד דברים לא בדוקים.

אורי אריאל: הוא מעלה במו ידיו את המחירים בכל הארץ.

אריאל לוין: בעוטף עזה יש התחייבות של משרד השיכון על 970 מיליון שקל למימון מיגון של עוטף עזה ושדרות.

אריאל לוין: השנה תוקצבו 200 מיליון שקל בבסיס התקציב.

אריאל לוין: החוזים חתומים על 970 מיליון שקלים לפני שנתיים, השנה תוקצב מזומן של 200 מיליון שקל, מתוך ה-200 מיליון שילמו עד להיום כ-185 מיליון.

אריאל לוין: זה מיועד למיגון בתי התושבים בעוטף עזה.

אורי אריאל: אני רואה בזה חשיבות גדולה.

משה גפני: אני מבין שאם לא היית אומר את זה, לא היינו מצביעים בעד.

משה גפני: מי בעד ההודעה?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: ההודעה אושרה.

משה גפני: הודעה 70029 אושרה.

משה גפני: אישור מוסדות ציבור לפי סעיף 46.

בנימין למקין: מבחינתנו אין בעיה לאשר את המוסדות האלה מאחר ולכולם יש אישור ניהול תקין שהוצא על ידי משרדנו.

משה גפני: רבותיי, מונסנגו לא נמצא פה וזה הגיע רק היום אז מונסנגו שלח מכתב.

משה גפני: הוא כותב שהמוסדות הכלולים ברשימה נמצאו ראויים לקביעה כמוסדות ציבור כאמור.

משה גפני: בפניי היתה בררה, היות והוא לא נמצא בעיר וצריך קודם כל אותו, החלטתי שלא לעכב את זה.

משה גפני: אלה אנשים שמחכים והם עוברים תהליך ארוך.

משה גפני: אני אפילו לא ידעתי מה המוסדות שכלולים פה ואמרתי שהמכתב שהוא מביא מספק ומה שעורך דין למקין, רשם העמותות, מודיע, מספיק.

אמנון כהן: בפעם הבאה, שיבוא.

משה גפני: הוא יבוא.

משה גפני: יש לנו הרבה בעיות עם הממשלה, לא זאת הבעיה.

משה גפני: אישור מוסדות ציבור לעניין סעיף 46 לפקודת מס הכנסה, בסעיף 61 לחוק מיסוי מקרקעין, רשימת מוסדות ציבור, מספר 7397410, 14 מוסדות.

משה גפני: מי בעד אישור מוסדות הציבור הללו?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: המוסדות אושרו.

משה גפני: רבותיי, תודה רבה לכם, הישיבה נעולה.